ในบทความนี้ นามสกุลแรกหรือนามสกุลฝ่ายบิดาคือ  *อัลการัซ* ส่วนนามสกุลที่สองหรือนามสกุลฝ่ายมารดาคือ  *การ์เฟีย*

**การ์โลส อัลการัซ การ์เฟีย** (สเปน: *Carlos Alcaraz Garfia*, ออกเสียง: [ˈkarlos alkaˈɾaθ]; เกิด: 5 พฤษภาคม ค.ศ. 2003) เป็นนักเทนนิสอาชีพชายชาวสเปน มือวางอันดับ 3 ของโลกคนปัจจุบัน และเคยครองตำแหน่งมือวางอันดับหนึ่งรวม 36 สัปดาห์ อัลการัซคว้าแชมป์ในประเภทชายเดี่ยวของเอทีพี 12 รายการซึ่งรวมถึงแชมป์แกรนด์สแลมสองรายการ (ยูเอสโอเพน ค.ศ. 2022 และวิมเบิลดัน 2023) และคว้าแชมป์เอทีพี มาสเตอร์ 1000 รวม 4 รายการ อัลการัซสร้างประวัติศาสตร์ด้วยการเป็นผู้เล่นที่อายุน้อยที่สุดที่ขึ้นสู่ตำแหน่งมือวางอันดับหนึ่งใน ค.ศ. 2022 ด้วยวัย 19 ปี 4 เดือน และ 6 วัน เขาได้รับการยกย่องให้เป็นหนึ่งในนักเทนนิสที่เก่งที่สุด รวมทั้งเป็นหนึ่งในผู้เล่นอายุน้อยที่น่าจับตามองที่สุดในปัจจุบัน

อัลการัซเคยขึ้นสู่ตำแหน่งมือวางอันดับ 22 ในระดับเยาวชน และชนะการแข่งขันเยาวชนสองรายการ เขาเล่นอาชีพในเอทีพีครั้งแรกใน ค.ศ. 2018 และด้วยพัฒนาการอันยอดเยี่ยมส่งผลให้เขาขึ้นสู่ 100 อันดับแรกของโลกในเดือนพฤษภาคม ค.ศ. 2021 สองเดือนถัดมาเขาชนะเลิศการแข่งขันรายการแรกที่โครเอเชีย ช่วงปลายปีเขาเข้าถึงรอบก่อนรองชนะเลิศแกรนด์สแลมยูเอสโอเพน และชนะเลิศการแข่งขันเอทีพีไฟนอลระดับเยาวชนในเมืองมิลาน ต่อมา เขาชนะเลิศรายการระดับเอทีพี 500 ครั้งแรก ณ กรุงรีโอเดจาเนโรในเดือนกุมภาพันธ์ ค.ศ. 2022 ตามด้วยการคว้าแชมป์ใหญ่ครั้งแรกด้วยการชนะการแข่งขันมาสเตอร์ 1000 ที่ไมแอมีและแชมป์เอทีพี 500 รายการที่สองที่บาร์เซโลนาในเดือนเมษายน ส่งผลให้เขาขึ้นสู่ 10 อันดับแรกของโลก ในเดือนกันยายน ค.ศ. 2022 เขาชนะเลิศรายการแกรนด์สแลมครั้งแรกในยูเอสโอเพน และรายการที่สองด้วยการคว้าแชมป์วิมเบิลดันในเดือนกรกฎาคม ค.ศ. 2023 ซึ่งเขาเอาชนะมือวางอันดับหนึ่งของโลกและแชมป์เจ็ดสมัยอย่างนอวาก จอกอวิช

วัยเยาว์
--------

**การ์โลส อัลการัซ การ์เฟีย** เกิดเมื่อวันที่ 5 พฤษภาคม ค.ศ. 2003 ในหมู่บ้านเอลปัลมาร์ แคว้นภูมิภาคมูร์เซีย ประเทศสเปน บิดาของเขาคือ การ์โลส อัลการัซ กอนซาเลซ มารดาคือ บีร์ฆิเนีย การ์เฟีย เอสกันดอน อัลการัซมีพี่น้องสามคน เขาเริ่มเล่นเทนนิสเมื่ออายุประมาณ 4 ปี ณ สถาบันฝึกสอน *Real Sociedad Club de Campo Murcia* ซึ่งบิดาของเขาเป็นผู้อำนวยการอยู่ที่นั่น

การเล่นอาชีพ
------------

### 2020: ลงแข่งขันในเอทีพีครั้งแรก

ด้วยวัย 16 ปีในเดือนกุมภาพันธ์ ค.ศ. 2020 อัลการัซลงแข่งขันอาชีพครั้งแรก ณ นครรีโอเดจาเนโร ประเทศบราซิล ซึ่งเขาเอาชนะรุ่นพี่ร่วมชาติอย่างอัลเบร์ต ราโมส บิญโญลัส ในรอบแรกก่อนจะตกรอบที่สองโดยแพ้เฟเดริโก โกเรียจากอาร์เจนตินา

### 2021: แชมป์รายการแรก และขึ้นสู่ 35 อันดับแรกของโลก

อัลการัซในการแข่งขันแกรนด์สแลมเฟรนช์โอเพน ค.ศ. 2021
ในวัย 17 ปี อัลการัซได้ลงแข่งขันในระดับแกรนด์สแลมครั้งแรกในรายการออสเตรเลียนโอเพน และถือเป็นผู้เล่นอายุน้อยที่สุดในประวัติศาสตร์รายการที่ได้ลงแข่งขันในประเภทชายเดี่ยว เขาผ่านรอบแรกด้วยการเอาชนะโบติค ฟาน เดอ แซนชุลป์จากเนเธอร์แลนด์แต่ตกรอบที่สองโดยแพ้มิคาเอล อีเมอร์ชาวสวีเดน

ต่อมา อัลการัซทำสถิติเป็นผู้เล่นอายุน้อยที่สุดที่คว้าชัยชนะในรายการมาสเตอร์ 1000 คอร์ตดินที่กรุงมาดริด โดยเอาชนะอาเดรียน มานนาริโนจากฝรั่งเศส ทำลายสถิติของราฟาเอล นาดัล ซึ่งมีอายุ 18 ปีใน ค.ศ. 2004 และเขาตกรอบที่สองโดยแพ้ตำนานรุ่นพี่อย่างนาดัลในรอบต่อมา ซึ่งตรงกันคล้ายวันเกิดครบ 18 ปีของเขา เขาชนะเลิศการแข่งขันรายการที่ใหญ่ที่สุดในอาชีพขณะนั้นที่โปรตุเกส ทำสถิติเป็นผู้เล่นที่อายุน้อยที่สุดที่ขึ้นสู่ 100 อันดับแรกของโลกในวัย 18 ปี วันที่ 24 พฤษภาคม ค.ศ. 2021

อัลการัซเข้าสู่รอบก่อนรองชนะเลิศ (8 คนสุดท้าย) ในระดับแกรนด์สแลมครั้งแรกในเฟรนช์โอเพน ณ กรุงปารีส ต่อมาในเดือนกรกฎาคม เขาคว้าแชมป์ที่โครเอเชีย และทำสถิติเป็นนักเทนนิสชาวสเปนที่อายุน้อยที่สุดที่คว้าแชมป์ในการแข่งขันของเอทีพี ทำลายสถิติเดิมของนาดัลใน ค.ศ. 2004 ก่อนที่เขาจะตกรอบที่สองในแกรนด์สแลมวิมเบิลดัน โดยแพ้ ดานีอิล เมดเวเดฟ และเข้าถึงรอบรองชนะเลิศรายการเอทีพี 250 ที่รัฐนอร์ทแคโรไลนาแต่แพ้อีเมอร์จากสวีเดนไปอีกครั้ง

ต่อมาในแกรนด์สแลมยูเอสโอเพน เขาเอาชนะผู้เล่นชื่อดังชาวกรีกอย่างสเตฟาโนส ซิทซีปัส ในการแข่งขันห้าเซตผ่านเข้าสู่รอบที่ 4 ถือเป็นชัยชนะที่ใหญ่ที่สุดในอาชีพของเขา ณ ขณะนั้น และสร้างสถิติเป็นผู้เล่นที่อายุน้อยที่สุดที่เข้าสู่รอบที่สี่ในเทนนิสแกรนด์สแลม แทนสถิติเดิมของไมเคิล ชาง และตำนานชาวอเมริกันอย่างพีต แซมพราสใน ค.ศ. 1989 และเขายังทำสถิติเป็นผู้เล่นอายุน้อยที่สุดในยุคโอเพน ที่เข้ารอบก่อนรองชนะเลิศรายการนี้ ต่อจากโธมัซ คอคชาวบราซิลในวัย 18 ปีเมื่อ ค.ศ. 1963 อย่างไรก็ตาม เขาต้องขอยอมแพ้จากการแข่งขันที่พบกับเฟลิกซ์ โอเฌร์ อาลียาซีมจากแคนาดา เนื่องจากบาดเจ็บที่ขา ต่อมา เขาเอาชนะมือวาง 10 อันดับแรกของโลกได้เป็นครั้งที่สองนับตั้งแต่เล่นอาชีพ ด้วยการเอาชนะมัตเตโอ เบเรตตินี ชาวอิตาลีในการแข่งขันที่กรุงเวียนนา และขึ้นสู่ 35 อันดับแรกของโลกได้เป็นครั้งแรก ถือเป็นผู้เล่นอายุน้อยที่สุดที่ทำได้ ถัดมาในการแข่งขันมาสเตอร์ 1000 ที่ปารีส เขาเอาชนะยานนิค ซินเนอร์ จากอิตาลีได้ ถือเป็นการชนะผู้เล่นสิบอันดับแรกของโลกเป็นครั้งที่สาม เขาปิดท้ายฤดูกาลด้วยการคว้าแชมป์เอทีพีไฟนอล ในระดับเยาวชน (Next gen Final) เอาชนะดาวรุ่งชาวอเมริกันอย่างเซบาสเตียน คอร์ดาในรอบชิงชนะเลิศ

### 2022: แชมป์แกรนด์สแลมรายการแรก และขึ้นสู่มือวางอันดับหนึ่งของโลกครั้งแรก

กราฟแสดงพัฒนาการด้านอันดับโลกของอัลการัซ เปรียบเทียบกับผู้เล่น Big 3 ในวัย 17–20 ปีได้แก่ โรเจอร์ เฟเดอเรอร์, ราฟาเอล นาดัล และนอวาก จอกอวิช
อัลการัซได้รับการจัดอันดับเป็นผู้เล่นมือวางครั้งแรกในรายการแกรนด์สแลมปีนี้ เขาเข้าสู่รอบที่สามในรายการออสเตรเลียนโอเพนก่อนจะแพ้เบเรตตินีในการแข่งขันห้าเซต แต่เขาคว้าแชมป์ระดับเอทีพี 500 ได้เป็นครั้งแรกด้วยการเอาชนะดิเอโก ชวาสมัน ในรอบชิงชนะเลิศที่รีโอเดจาเนโร และขึ้นสู่ 20 อันดับแรกในเดือนกุมภาพันธ์ ตามด้วยการเข้ารอบก่อนรองชนะเลิศรายการเอทีพีมาสเตอร์ 1000 ครั้งแรกที่อินเดียนเวลส์ ก่อนจะแพ้นาดัล

เขาคว้าแชมป์มาสเตอร์ 1000 ครั้งแรกด้วยการชนะกาสเปอร์ รืด จากนอร์เวย์ที่ไมแอมี ทำสถิติเป็นผู้เล่นอายุน้อยที่สุดที่คว้าแชมป์รายการนี้ และเป็นผู้เล่นที่อายุน้อยที่สุดเป็นอันดับสามที่ชนะเลิศรายการมาสเตอร์ แต่เขาแพ้คอร์ดาในรายการมาสเตอร์ที่มงเต-การ์โล ภายหลังจากเอาชนะซิทซีปัสในรอบก่อนรองชนะเลิศที่บาร์เซโลนา เขาขึ้นสู่ตำแหน่ง 10 อันดับแรกของโลกเป็นครั้งแรกในวันที่ 25 เมษายน ค.ศ. 2022 เขาถือเป็นผู้เล่นดาวรุ่งคนที่ 20 ในประวัติศาสตร์ที่ขึ้นสู่มือวาง 10 อันดับแรก นับตั้งแต่มีการนำระบบจัดอันโลกมาใช้ใน ค.ศ. 1973 และเป็นมือวาง 10 อันดับที่อายุน้อยที่สุดนับตั้งแต่นาดัลทำสถิติไว้ในเดือนเมษายน ค.ศ. 2005 เขาคว้าแชมป์ด้วยการเอาชนะรุ่นพี่ร่วมชาติอย่างปาโบล การ์เรโญ บุสตา

ในวันเกิดครบรอบ 19 ปีของอัลการัซ เขาเอาชนะนาดัลในการแข่งขันมาสเตอร์ที่มาดริด ทำสถิติเป็นผู้เล่นดาวรุ่งคนแรกที่เอาชนะนาดัลบนคอร์ตดินได้ ตามด้วยการเอาชนะมือวางอันดับหนึ่งอย่าง นอวาก จอกอวิช ในรอบรองชนะเลิศ ทำสถิติเป็นผู้เล่นอายุน้อยที่สุดที่เอาชนะผู้เล่นมือวางอันดับหนึ่งนับตั้งแต่ ค.ศ. 2004 และเป็นผู้เล่นคนแรกที่เอาชนะได้ทั้งนาดัลและจอกอวิชติดต่อกันบนคอร์ตดิน เขาคว้าแชมป์รายการที่สี่ในปีนี้ และเป็นแชมป์มาสเตอร์ 1000 รายการที่สองโดยเอาชนะอเล็คซันเดอร์ ซเฟเร็ฟ ถือเป็นแชมป์ที่อายุน้อยที่สุดในรายการ ส่งผลให้เขาขึ้นสู่อันดับหกของโลกในวันที่ 9 พฤษภาคม ค.ศ. 2022 ก่อนจะถอนตัวจากรายการมาสเตอร์ที่โรมเนื่องจากบาดเจ็บข้อเท้า เขาเข้าสู่รอบก่อนรองชนะเลิศในเฟรนช์โอเพน ก่อนจะแพ้ซเฟเร็ฟ และแพ้ซินเนอร์ในรอบที่สี่ในวิมเบิลดัน

อัลการัซขึ้นสู่มือวางอันดับ 5 ของโลกเป็นครั้งแรกในวันที่ 25 กรกฎาคม ค.ศ. 2022 ถือเป็นผู้เล่นที่ทำอันดับติด 1 ใน 5 ที่อายุน้อยที่สุดตั้งแต่นาดัลทำได้ใน ค.ศ. 2005 แต่เขาแพ้ลอเรนโซ มูเซตติ จากอิตาลีในรอบชิงชนะเลิศที่ฮัมบวร์ค เป็นการแพ้รอบชิงชนะเลิศเป็นครั้งแรกในอาชีพ แต่เขาขึ้นสู่มือวางอันดับสี่ในเดือนถัดมาหลังจากเข้ารอบชิงชนะเลิศที่โครเอเชีย เขาลงแข่งขันแกรนด์สแลมยูเอสโอเพนในฐานะมือวางอันดับสาม และจากการเอาชนะมาร์รีน ชิลิคในรอบที่สี่ อัลการัซทำสถิติเป็นผู้เล่นที่อายุน้อยที่สุดที่เข้ารอบแปดคนสุดท้ายในรายการนี้สองปีติดต่อกันในยุคโอเพน เขาเอาชนะซินเนอร์ในรอบต่อมาโดยต้องเซฟแต้ม Match Point ซึ่งนัดนี้ใช้เวลาแข่งขันไปถึง 5 ชั่วโมงและ 15 นาที ถือเป็นการแข่งขันที่นานที่สุดเป็นอันดับสองในประวัติศาสตร์รายการ และเขาคว้าแชมป์รายการใหญ่ที่สุดในการเล่นอาชีพ และเป็นแชมป์แกรนด์สแลมครั้งแรกด้วยการเอาชนะกาสเปอร์ รืด จากนอร์เวย์ในรอบชิงชนะเลิศ 3–1 เซต ขึ้นสู่มือวางอันดับหนึ่งของโลกเป็นครั้งแรกในอาชีพ และสร้างประวัติศาสตร์เป็นผู้เล่นมือวางอันดับหนึ่งที่อายุน้อยที่สุดของเอทีพีด้วยวัย 19 ปี 4 เดือน และ 6 วัน ทำลายสถิติเดิมของเลย์ตัน ฮิววิตต์ เขายังเป็นผู้เล่นดาวรุ่งคนแรกในยุคโอเพนที่ขึ้นสู่ตำแหน่งอันดับหนึ่ง และเป็นแชมป์รายการนี้ที่อายุน้อยที่สุดต่อจากพีต แซมพราสใน ค.ศ. 1990

อัลการัซแพ้ต่ออาลียาซีมในรอบชิงชนะเลิศเทนนิสเดวิส คัพ ตามด้วยการตกรอบแรกที่อัสตานา และเข้ารอบรองชนะเลิศที่บาเซิลก่อนจะแพ้อาลียาซีมไปอีกครั้ง เขาถอนตัวในรอบแปดคนสุดท้ายการแข่งขันมาสเตอร์ที่ปารีสเนื่องจากอาการบาดเจ็บ ในวันถัดมาเขาประกาศว่าได้รับบาดเจ็บกล้ามเนื้อท้องฉีกขาด และต้องพักการแข่งขันประมาณหกสัปดาห์ ส่งผลให้เขาต้องถอนตัวจากการแข่งขันสองรายการสำคัญท้ายฤดูกาลในเอทีพีไฟนอล และเทนนิสเดวิสคัพ อย่างไรก็ตาม เขายังปิดฤดูกาลด้วยตำแหน่งมือวางอันดับหนึ่ง ถือเป็นผู้เล่นอายุน้อยที่สุดที่จบฤดูกาลด้วยตำแหน่งนี้ด้วยวัย 19 ปีและ 214 วัน

### 2023: ชัยชนะนัดที่ 100 และแชมป์วิมเบิลดัน

อัลการัซในการแข่งขันเฟรนช์โอเพน ค.ศ. 2023
อัลการัซกับถ้วยแชมป์วิมเบิลดัน ค.ศ. 2023
อัลการัซต้องถอนตัวจากแกรนด์สแลมออสเตรเลียนโอเพนเนื่องจากบาดเจ็บกล้ามเนื้อต้นขาด้านหลังจากการฝึกซ้อม เขาเสียตำแหน่งมือวางอันดับหนึ่งให้แก่จอกอวิชซึ่งคว้าแชมป์ออสเตรเลียนโอเพนได้ อัลการัซครองตำแหน่งอันดับหนึ่งครั้งแรกในอาชีพรวม 20 สัปดาห์ ต่อมา เขาคว้าแชมป์รายการที่เจ็ดในอาชีพในการแข่งขันเอทีพี 500 ที่บัวโนสไอเรส เอาชนะคาร์เมรอน นอร์รีย์ จากสหราชอาณาจักรในรอบชิงชนะเลิศ 2–0 เซต ก่อนจะแพ้นอร์รีย์ในรอบชิงชนะเลิศที่รีโอเดจาเนโร 1–2 เซต และถอนตัวจากการแข่งขันที่อากาปุลโกจากการบาดเจ็บกล้ามเนื้อต้นขาด้านหลังอีกครั้ง

อัลการัซคว้าชัยชนะครบ 100 นัดในอาชีพจากการชนะทาลลอน กรีกสปูร์อันดับ 31 จากเนเธอร์แลนด์ในมาสเตอร์ 1000 ที่อินเดียนเวลส์ ทำสถิตินี้ได้เร็วกว่าผู้เล่น Big 3 อย่างโรเจอร์ เฟเดอเรอร์ นาดัล และจอกอวิช ตามด้วยการเอาชนะซินเนอร์ และเมดเวเดฟในรอบรองชนะเลิศและชิงชนะเลิศตามลำดับ ถือเป็นแชมป์รายการที่แปดในอาชีพ และรายการมาสเตอร์ 1000 ครั้งที่สามที่ได้แชมป์ และยังหยุดสถิติชนะรวดทุกรายการ 19 นัดของเมดเวเดฟลง และเป็นผู้เล่นคนแรกที่คว้าแชมป์ได้โดยไม่เสียเซตเลยทั้งรายการ นับตั้งแต่เฟเดอเรอร์ทำได้ใน ค.ศ. 2017 ส่งผลให้เขากลับสู่มือวางอันดับหนึ่งในวันที่ 20 มีนาคม ค.ศ. 2023 ก่อนจะตกรอบรองชนะเลิศที่ไมแอมีซึ่งเขาเป็นแชมป์เก่า โดยแพ้คู่ปรับอย่างซินเนอร์ไปอีกครั้ง 1–2 เซต และเสียตำแหน่งมือวางอันดับหนึ่งกลับไปอีกครั้ง

เขาถอนตัวจากรายการคอร์ตดินที่มงเต-การ์โล จากอาการบาดเจ็บข้อมือ ก่อนจะกลับมาเอาชนะซิทซีปัสในรอบชิงชนะเลิศที่บาร์เซโลนา ป้องกันแชมป์ได้สำเร็จโดยไม่เสียเซตตลอดการแข่งขัน ตามด้วยแชมป์รายการที่สิบในอาชีพ ด้วยแชมป์มาสเตอร์ที่มาดริดโดยเอาชนะยาน-เลนนาร์ด สตรัฟฟ์ชาวเยอรมัน และกลับขึ้นสู่มือวางอันดับหนึ่งหลังจากลงแข่งรอบที่สองในมาสเตอร์ที่กรุงโรม แต่เขาแพ้ในรอบที่สามให้กับฟาเบียน มารอซซานมือวางอันดับ 135 ชาวฮังการีอย่างเหนือความคาดหมาย เขาเข้าถึงรอบรองชนะเลิศเฟรนช์โอเพนเป็นครั้งแรกก่อนจะแพ้แชมป์อย่างจอกอวิช 1–3 เซตโดยมีอาการตะคริวในช่วงปลายการแข่งขันเซตที่สอง

เข้าสู่การแข่งขันคอร์ตหญ้า อัลการัซคว้าแชมป์บนคอร์ตหญ้าได้เป็นครั้งแรกในรายการที่ควีนส์ ณ กรุงลอนดอน โดยเอาชนะอเล็กซ์ เด มินออร์ จากออสเตรเลีย เขาลงแข่งขันวิมเบิลดันในฐานะมือวางอันดับหนึ่ง และคว้าแชมป์แกรนด์สแลมได้เป็นครั้งที่สอง โดยเป็นการเอาชนะแชมป์เก่าสี่สมัยซ้อน และแชมป์เจ็ดสมัยอย่างจอกอวิช 3–2 เซต อัลการัซถือเป็นเพียงผู้เล่นคนที่สองต่อจากแอนดี มาร์รี ที่เอาชนะจอกอวิชได้ในรอบชิงชนะเลิศวิมเบิลดัน ก่อนที่เขาจะแพ้จอกอวิชในรอบชิงชนะเลิศมาสเตอร์ 1000 ที่ซินซินแนติ รัฐโอไฮโอ แม้เขาจะชนะในเซตแรกไปก่อน และขึ้นนำ 4–2 เกมในเซตที่สอง รวมทั้งได้คะแนน Championship Point ในไทเบรกเซตที่สอง การแข่งขันใช้เวลา 3 ชั่วโมง 49 นาที ถือเป็นรอบชิงชนะเลิศรายการมาสเตอร์ที่ใช้เวลาแข่งยาวนานที่สุดในประวัติศาสตร์ โดยอัลการัซแพ้ในการแข่งขันไทเบรกไปทั้งในเซตที่สองและเซตตัดสิน

อัลการัซลงแข่งขันยูเอสโอเพนแกรนด์สแลมสุดท้ายของปีในฐานะแชมป์เก่า แต่เขาตกรอบรองชนะเลิศด้วยการแพ้เมดเวเดฟ 1–3 เซต เขาเสียตำแหน่งมือวางอันดับหนึ่งหลังจากที่จอกอวิชคว้าแชมป์ได้ ต่อมา อัลการัซตกรอบการแข่งขันสามรายการติดต่อกันที่ปักกิ่ง, เซี่ยงไฮ้ และมาสเตอร์ที่ปารีส เขาลงแข่งขันรายการสุดท้ายของปีในเอทีพี ไฟนอลในเดือนพฤศจิกายน แต่ตกรอบรองชนะเลิศโดยแพ้จอกอวิชสองเซตรวด

### 2024:

อัลการัซลงแข่งแกรนด์สแลมแรกของปีที่ออสเตรเลียนโอเพน เข้าเข้าถึงรอบ 8 คนสุดท้ายและแพ้อเล็คซันเดอร์ ซเฟเร็ฟ 1–3 เซต เขาตกรอบการแข่งชันสองรายการถัดมาที่อาร์เจนตินาและบราซิล โดยถอนตัวจากการแข่งขันรอบแรกที่รีโอเดจาเนโรจากการบาดเจ็บข้อเท้า อัลคารัซลงแข่งขันรายการมาสเตอร์ 1000 รายการแรกของปีที่อินเดียนเวลส์ และป้องกันแชมป์ได้โดยเอาชนะเมดเวเดฟสองเซตแรก คว้าแชมป์สมัยที่สองและถือเป็นแชมป์มาสเตอร์ครั้งที่ 5 แต่เขาตกรอบก่อนรองชนะเลิศในรายการมาสเตอร์ที่ไมแอมีด้วยการแพ้ดิมิทรอฟ ส่งผลให้เขาเสียตำแหน่งอันดับสองของโลกให้ซินเนอร์ ต่อมา เขาถอนตัวจากรายการมาสเตอร์คอร์ตดินที่มงเต-การ์โล เนื่องจากบาดเจ็บแขน

รูปแบบการเล่น
-------------

อัลการัซได้รับการยอมรับว่าสามารถเล่นได้ดีในทุกพื้นคอร์ต เขามีจุดเด่นในการตีลูกกราวน์สโตรกที่หนักหน่วง แม่นยำ และเคลื่อนที่อย่างว่องไว รวมทั้งยังวิ่งขึ้นไปทำคะแนนหน้าเนตได้ดีเยี่ยม อัลการัซสามารถตีลูกโฟร์แฮนด์ได้หนักหน่วง และกะจังหวะได้แม่นยำ จุดเด่นอีกด้านของเขาคือการเล่นลูกหยอด (Drop Shot) ได้อย่างดี รวมทั้งสามารถเปลี่ยนเกมจากรับเป็นรุกได้ในเวลาอันรวดเร็ว เขายังมีลูกเสริ์ฟที่หนักหน่วง มีความเร็วเฉลี่ยอยู่ที่ 115 ถึง 120 ไมล์ต่อชั่วโมง

สถิติรอบชิงชนะเลิศ
------------------

### รายการแกรนด์สแลม

**ประเภทชายเดี่ยว: เข้าชิงชนะเลิศ 2 ครั้ง (ชนะเลิศ 2 สมัย)**

| ผล | ปี | รายการ | พื้นสนาม | คู่แข่ง | คะแนน |
| --- | --- | --- | --- | --- | --- |
| **ชนะเลิศ** | 2022 | ยูเอสโอเพน | คอนกรีต | นอร์เวย์ กาสเปอร์ รืด | 6–4, 2–6, 7–6(7–1), 6–3 |
| **ชนะเลิศ** | 2023 | เทนนิสวิมเบิลดัน | หญ้า | เซอร์เบีย นอวาก จอกอวิช | 1–6, 7–6(8–6), 6–1, 3–6, 6–4 |

### รายการเอทีพี มาสเตอร์ 1000

**ประเภทชายเดี่ยว: เข้าชิงชนะเลิศ 5 ครั้ง (ชนะเลิศ 4 สมัย)**

หมายเหตุ - จำนวนตัวเลขในวงเล็บคือจำนวนครั้งที่ชนะเลิศรายการนั้น

| ผล | ปี | รายการ | พื้นสนาม | คู่แข่ง | คะแนน |
| --- | --- | --- | --- | --- | --- |
| **ชนะเลิศ** | 2022 | ไมแอมี | คอนกรีต | นอร์เวย์ กาสเปอร์ รืด | 7–5, 6–4 |
| **ชนะเลิศ** | 2022 | มาดริด | ดิน | เยอรมนี อเล็คซันเดอร์ ซเฟเร็ฟ | 6–3, 6–1 |
| **ชนะเลิศ** | 2023 | อินเดียน เวลส์ | คอนกรีต |  ดานีอิล เมดเวเดฟ | 6–3, 6–2 |
| **ชนะเลิศ** | 2023 | มาดริด (2) | ดิน | เยอรมนี ยาน-เลนนาร์ด สตรัฟฟ์ | 6–4, 3–6, 6–3 |
| รองชนะเลิศ | 2023 | ซินซินแนติ | คอนกรีต | เซอร์เบีย นอวาก จอกอวิช | 7–5, 6–7(7–9), 6–7(4–7) |

เกียรติประวัติ
--------------

* รางวัลผู้เล่นดาวรุ่งยอดเยี่ยมของเอทีพี (2020)
* รางวัลนักเทนนิสยอดเยี่ยมประจำปี (2022)
* รางวัลนักเทนนิสผู้มีพัฒนาการยอดเยี่ยมแห่งปี (2022)

เชิงอรรถ
--------

1. 1 2  In ATP Tour and Grand Slam main draw matches, Summer Olympics, Davis Cup and Laver Cup
2. ↑  ยุคโอเพนในการแข่งขันเทนนิสทั่วโลกเริ่มต้นในปี 1968 หมายถึง การเปิดโอกาสให้นักเทนนิสมือสมัครเล่นได้ร่วมแข่งขันรายการต่าง ๆ โดยก่อนหน้านั้น การแข่งขันรายการใหญ่ทั่วโลกจะเปิดโอกาสให้เฉพาะผู้เล่นที่มีชื่อเสียงเท่านั้น
3. ↑  การแข่งขันเริ่มขึ้นในปี 1900 เป็นการแข่งขันรายการนานาชาติของทีมชายที่ใหญ่ที่สุดของสหพันธ์เทนนิสนานาชาติ เปรียบเสมือนการแข่งขันชิงแชมป์โลก ผู้จัดงานได้อธิบายไว้ว่าเป็น "World Cup of Tennis" และผู้ชนะจะเรียกว่าทีมแชมป์โลก

อ้างอิง
-------

1. ↑  "Carlos Alcaraz". *ATP Tour*. เก็บจากแหล่งเดิมเมื่อ 6 ตุลาคม 2019. สืบค้นเมื่อ 7 มิถุนายน 2023.
2. ↑  "Career prize money" (PDF). เก็บ (PDF)จากแหล่งเดิมเมื่อ 2 พฤษภาคม 2019. สืบค้นเมื่อ 9 ตุลาคม 2023.
3. ↑  "Carlos Alcaraz | Overview". *ATP Tour*. เก็บจากแหล่งเดิมเมื่อ 26 กรกฎาคม 2021. สืบค้นเมื่อ 15 กุมภาพันธ์ 2020.
4. ↑  "The pronunciation by Carlos Alcaraz himself". *ATPWorldTour.com*. เก็บจากแหล่งเดิมเมื่อ 12 เมษายน 2023. สืบค้นเมื่อ 19 กรกฎาคม 2023.
5. ↑  "Carlos Alcaraz Youngest Year-End ATP No. 1 Presented By Pepperstone In History | ATP Tour | Tennis". *ATP Tour*.
6. ↑  Johns, Matthew (31 พฤษภาคม 2023). "Carlos Alcaraz 'the greatest 20-year-old ever' claims former No.1". *Tennishead* (ภาษาอังกฤษแบบบริติช).
7. ↑  Carayol, Tumaini (27 มีนาคม 2023). "Carlos Alcaraz is the most exciting player in men's tennis and he will only get better". *The Guardian* (ภาษาอังกฤษแบบบริติช). ISSN 0261-3077. สืบค้นเมื่อ 5 พฤศจิกายน 2023.
8. ↑  Guerrero, Daniel Gonzalez (5 พฤศจิกายน 2023). "Carlos Alcaraz: The Best Tennis Player in the World - LatinAmerican Post". *latinamericanpost.com* (ภาษาอังกฤษแบบบริติช).
9. ↑  Ilic, Jovica (13 ธันวาคม 2019). "Carlos Alcaraz grabs 2020 Rio Open wild card for an ATP debut". *Tennis World USA* (ภาษาอังกฤษ).
10. ↑  Barker, Gabby (15 มกราคม 2021). "Alcaraz follows in the footsteps of Djokovic, Nadal and Federer". *Sports Finding* (ภาษาอังกฤษแบบบริติช).
11. ↑  "Acrokeratosis paraneoplastica", *Dermatology Therapy*, Springer Berlin Heidelberg, pp. 18–18, 2004, สืบค้นเมื่อ 5 พฤศจิกายน 2023
12. ↑  "Alcaraz Triumphs At Oeiras Open Challenger - Tennis TourTalk". *web.archive.org*. 22 พฤษภาคม 2021. คลังข้อมูลเก่าเก็บจากแหล่งเดิมเมื่อ 22 พฤษภาคม 2021. สืบค้นเมื่อ 5 พฤศจิกายน 2023.
13. ↑  Keating, Steve (4 กันยายน 2021). "Alcaraz upsets Tsitsipas to reach U.S. Open fourth round". *Reuters* (ภาษาอังกฤษ). สืบค้นเมื่อ 5 พฤศจิกายน 2023.
14. ↑  "Alcaraz, 18, stuns Tsitsipas; Tiafoe tops Rublev". *ESPN.com* (ภาษาอังกฤษ). 3 กันยายน 2021.
15. ↑  Tennis.com. "The Latest: Alcaraz says leg muscle made him stop at Open". *Tennis.com* (ภาษาอังกฤษ).
16. ↑  "Carlos Alcaraz Hits 100 Wins: Seven Notable Triumphs | ATP Tour | Tennis". *ATP Tour*.
17. ↑  Reuters; Media, P. A. (13 เมษายน 2022). "Carlos Alcaraz exits in windy Monte Carlo against unseeded Sebastian Korda". *The Guardian* (ภาษาอังกฤษแบบบริติช). ISSN 0261-3077. สืบค้นเมื่อ 5 พฤศจิกายน 2023.
18. ↑  "Carlos Alcaraz beats Stefanos Tsitsipas in Barcelona Open thriller to guarantee spot in world's top 10". *Eurosport* (ภาษาอังกฤษ). 22 เมษายน 2022.
19. ↑  "Alcaraz Downs Tsitsipas Again, Reaches Barcelona Semis - Tennis Now". *www.tennisnow.com*.
20. ↑  "Magic Man: Alcaraz Edges Djokovic for Historic Madrid Final - Tennis Now". *www.tennisnow.com*.
21. ↑  "Alcaraz out of Italian Open after winning Madrid". *ESPN.com* (ภาษาอังกฤษ). 9 พฤษภาคม 2022.
22. ↑  "Alcaraz v Korda: Things we learned - Roland-Garros - The 2023 Roland-Garros Tournament official site". *www.rolandgarros.com* (ภาษาอังกฤษแบบอเมริกัน).
23. ↑  "https://twitter.com/usopen/status/1567035942849888259". *X (formerly Twitter)*. `{{cite web}}`: แหล่งข้อมูลอื่นใน ``|title=`` (help)
24. ↑  "Alcaraz tops Sinner at 2:50 a.m.; latest US Open finish ever". *AP News* (ภาษาอังกฤษ). 8 กันยายน 2022.
25. ↑  "Alcaraz, 19, wins US Open; youngest-ever No. 1". *ESPN.com* (ภาษาอังกฤษ). 11 กันยายน 2022.
26. ↑  Tennis.com. "Carlos Alcaraz loses debut as world No. 1 to Felix Auger-Aliassime in Davis Cup Finals meeting". *Tennis.com* (ภาษาอังกฤษ).
27. ↑  "Felix Auger-Aliassime Flies Past Alcaraz In Basel | ATP Tour | Tennis". *ATP Tour*.
28. ↑  "Carlos Alcaraz facing six weeks out with injury, will miss ATP Finals and Davis Cup in 'tough and painful' blow". *Eurosport* (ภาษาอังกฤษ). 5 พฤศจิกายน 2022.
29. ↑  "Carlos Alcaraz Youngest Year-End ATP No. 1 Presented By Pepperstone In History | ATP Tour | Tennis". *ATP Tour*.
30. ↑  "WTA requiring resolution of Peng Shuai case for women's tennis tournaments' return to China". *CBSSports.com* (ภาษาอังกฤษ). 5 มกราคม 2023.
31. ↑  "Novak Djokovic Returns To No. 1, Mover Of Week | ATP Tour | Tennis". *ATP Tour*.
32. ↑  "Carlos Alcaraz Wins Buenos Aires Title In Season Debut | ATP Tour | Tennis". *ATP Tour*.
33. ↑  "Alcaraz Extends Perfect Season, Sets Norrie Rematch With Rio SF Comeback | ATP Tour | Tennis". *ATP Tour*.
34. ↑  "Alcaraz out of Acapulco with hamstring strain". *ESPN.com* (ภาษาอังกฤษ). 28 กุมภาพันธ์ 2023.
35. ↑  Johns, Matthew (15 มีนาคม 2023). "Carlos Alcaraz 'proud' to reach milestone before 'the big three'". *Tennishead* (ภาษาอังกฤษแบบบริติช).
36. ↑  "Carlos Alcaraz Wins Indian Wells, Returns To World No. 1 | ATP Tour | Tennis". *ATP Tour*.
37. ↑  "Sinner Storms Back To Beat Alcaraz In Miami SF, Ending Spaniard's No. 1 Reign | ATP Tour | Tennis". *ATP Tour*.
38. ↑  Tennis.com. "Rafael Nadal, Carlos Alcaraz pull out of Monte Carlo Masters". *Tennis.com* (ภาษาอังกฤษ).
39. ↑  "Barcelona Open: Carlos Alcaraz beats Stefanos Tsitsipas to retain title". *Sky Sports* (ภาษาอังกฤษ).
40. ↑  Wertheim, Jon (17 พฤษภาคม 2023). "Carlos Alcaraz's Italian Open Upset Is a Blessing in Disguise". *Sports Illustrated* (ภาษาอังกฤษแบบอเมริกัน).
41. ↑  "Fabian Marozsan Beats Carlos Alcaraz In Rome Upset | ATP Tour | Tennis". *ATP Tour*.
42. ↑  "Djokovic beats cramping Alcaraz, into French final". *ESPN.com* (ภาษาอังกฤษ). 9 มิถุนายน 2023.
43. ↑  Carayol, Tumaini (9 มิถุนายน 2023). "Alcaraz says French Open semi-final cramps were caused by nerves". *The Guardian* (ภาษาอังกฤษแบบบริติช). ISSN 0261-3077. สืบค้นเมื่อ 5 พฤศจิกายน 2023.
44. ↑  Tennis.com. "Stat of the Day: Carlos Alcaraz ends longest Centre Court winning streak for first Wimbledon title". *Tennis.com* (ภาษาอังกฤษ).
45. ↑  "Carlos Alcaraz wins Wimbledon, denies Novak Djokovic record 24th Grand Slam singles title". *USA TODAY* (ภาษาอังกฤษแบบอเมริกัน).
46. ↑  Tennis.com. "Novak Djokovic saves championship point in thrilling Cincinnati final win over Carlos Alcaraz". *Tennis.com* (ภาษาอังกฤษ).
47. ↑  Carayol, Tumaini (9 กันยายน 2023). "Daniil Medvedev stuns Carlos Alcaraz to set up US Open final showdown with Novak Djokovic". *The Guardian* (ภาษาอังกฤษแบบบริติช). ISSN 0261-3077. สืบค้นเมื่อ 5 พฤศจิกายน 2023.
48. ↑  Carayol, Tumaini (18 พฤศจิกายน 2023). "Novak Djokovic storms Carlos Alcaraz to earn ATP Finals decider with Sinner". *The Observer* (ภาษาอังกฤษแบบบริติช). ISSN 0029-7712. สืบค้นเมื่อ 19 พฤศจิกายน 2023.
49. ↑  "Alexander Zverev beats Carlos Alcaraz at Australian Open | ATP Tour | Tennis". *ATP Tour* (ภาษาอังกฤษ).
50. ↑  "Alcaraz suffers ankle injury in Rio opener, retires after two games | ATP Tour | Tennis". *ATP Tour* (ภาษาอังกฤษ).
51. ↑  Tennis.com. "Carlos Alcaraz wins second straight Indian Wells title with victory over Medvedev in final". *Tennis.com* (ภาษาอังกฤษ).
52. ↑  Reuters (29 มีนาคม 2024). "Grigor Dimitrov stuns Carlos Alcaraz in straight sets to reach Miami Open semis". *The Guardian* (ภาษาอังกฤษแบบบริติช). ISSN 0261-3077. สืบค้นเมื่อ 10 เมษายน 2024.
53. ↑  "Carlos Alcaraz withdraws from Monte-Carlo | ATP Tour | Tennis". *ATP Tour* (ภาษาอังกฤษ).
54. ↑  Brugnoli, Simone (14 มกราคม 2023). "'Carlos Alcaraz can serve and volley at...', says former ATP ace". *Tennis World USA* (ภาษาอังกฤษ).
55. ↑  "How Alcaraz's Scintillating Serve Toppled Djokovic's Return In The Wimbledon Final | ATP Tour | Tennis". *ATP Tour*.

| ฐานข้อมูลการควบคุมรายการหลักฐาน แก้ไขสิ่งนี้ที่วิกิสนเทศ |
| --- |
| นานาชาติ | 
* VIAF

 |
| ประจำชาติ | 
* เยอรมนี
* โปแลนด์

 |